Prince Alfred's Guard is 'n reserwemagregiment in die Suid-Afrikaanse Pantserkorps van die Suid-Afrikaanse Leër, met hoofkwartier in Port Elizabeth. Dit bestaan sedert 1856 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. 1850's Die Port Elizabeth Volunteer Rifles word in 1856 gestig - een van talle vrywilligereenhede wat destyds in die Kaapkolonie gestig is. 1860's Voorsien Prins Alfred met 'n erewag tydens sy besoek in 1860 en word daarna 'Prince Alfred's Volunteer Guard' genoem. 1870's 9de Grensoorlog (1877-78) - aktiewe diens in Transkei, insluitend die slag van Msintsana ('Umzintzani'). 1880's Gewere-oorlog (1880-81) - aktiewe diens in Basoetoland. 1890's Betsjoeanaland-veldtog (1897) - aktiewe diens in noord-Kaapland.